
CONVENI DE COL·LABORACIÓ ENTRE EL CENTRE D’EDUCACIÓ INFANTIL I PRIMÀRIA PERE ROSSELLÓ OLIVER I L’AJUNTAMENT D’ALARÓ PER A LA SUBVENCIÓ DEL FONS D’EQUIPS INFORMÀTICS

Exp. núm.: 991/2022

Parts
Llorenç Perelló Rosselló, batle de l’Ajuntament d’Alaró, NIF P0700100A, en representació del consistori, amb domicili a la Plaça de la Vila, núm. 17, d’Alaró, assistit pel secretari, Jaume Nadal Bestard i per l’interventor Ruben López Santandreu. 
Joana Maria Bennàssar Jaume, DNI, ***183***, com a directora i en representació del Centre d’Educació Infantil i Primària (des d’ara CEIP) Pere Rosselló Oliver, codi de centre 07000029, NIF S0718026H, amb domicili al C/ Pere Rosselló i Oliver, núm. 46, d’Alaró. 

Antecedents
1. L’ús de les noves tecnologies s’ha convertit en els darrers anys en una eina gairebé imprescindible dins la societat actual i, com a reflex d’aquesta, l’escola les ha incorporades en el seu dia a dia.
2. Des de fa uns anys la Conselleria d’educació i el CEIP, amb els recursos propis del centre, han anat incorporant ordinadors portàtils per l’ús exclusiu dels alumnes. Tot i això, la dotació actual ha quedat insuficient i obsoleta. Aquest fet s’ha posat més de manifest degut a la situació actual provocada per la pandèmia de la COVID-19 i la necessitat de fer una educació a distància. Durant el passat confinament el centre va deixar en préstec a les famílies que ho necessitaven ordinadors portàtils per poder seguir l’ensenyament a distància però no vàrem poder cobrir les necessitats de totes les famílies. Tot plegat per tal de poder dur a terme les activitats lectives amb les condicions necessàries i, en cas de confinament, ajudar a les famílies a cobrir les seves necessitats.
3. Les finalitats d’aquest conveni són, entre d’altres, compensar les desigualtats econòmiques i socials, incentivar l'estudi i la cura del material informàtic escolar, procurar la participació de les famílies en el procés educatiu i impulsar aquelles iniciatives que afavoreixin la innovació pedagògica i curricular.
4. La Llei orgànica 2/2006, de 3 de maig, d’educació (LOE) estableix, a l’article 3, que l’ensenyament bàsic està constituït per l’educació primària i l’educació secundària obligatòries, i, a l’article 4, estableix que l’ensenyament bàsic ha de ser obligatori i gratuït. 
5. Així mateix, l’article 88.2 disposa que l’administració educativa ha de dotar els centres docents dels recursos necessaris per fer possible la gratuïtat dels ensenyaments bàsics.
6. L’article 176.1 de la Llei autonòmica 20/2006, de 15 de desembre, municipal i de règim local de les Illes Balears, preveu que les entitats locals puguin atorgar ajudes econòmiques a entitats públiques o privades i a les persones particulars que duguin a terme activitats d’interès públic que complementin o supleixin les de l’entitat local.
7. L’article 28 de la Llei 38/2003, de 17 de novembre, general de subvencions, regula la concessió directa de subvencions i els convenis com instrument habitual per canalitzar-les.
8. L’article 21.1, apartats f) i s), de la Llei 7/1985, de 2 d’abril, reguladora de les bases del règim local, i la base 16.2 d’execució del Pressupost general de 2022 atribueixen la competència per actuar a la batlia. 
9. El Pla estratègic de subvencions de l'ajuntament d'Alaró per als exercicis 2022 i 2023, aprovat pel Ple en sessió de dia 27 de gener de 2022, preveu en l’annex una subvenció nominativa al CEIP Pere Rosselló Oliver, per millorar la implementació de noves eines didàctiques.
10. La base d'execució 27 del Pressupost general de 2022 estableix el règim de justificació de les subvencions concedides per l'ajuntament, i la base 26 estableix les subvencions nominatives.
11. L'aplicació de despeses 323.48901 del pressupost general 2022, preveu un crèdit inicial de 4.500 €.
12. En l’acord d’aprovació dels pressuposts de 2022 s’adoptà el compromís de dotar d’una quantitat per al Fons de d’equipament informàtic dels centres educatius de titularitat pública. 

Ambdues parts ens reconeixem mútuament la capacitat legal necessària per formalitzar aquest conveni, d’acord amb les següents:

Clàusules
1a. Serà subvencionable el cost parcial o total d’adquisició d’equipament informàtic, durant el curs escolar inclòs en el curs 2021/2022. Als efectes d'aquesta subvenció, s'entén per equipament informàtic l’adquisició d’ordinadors portàtils de tipus “notebook”, amb la finalitat que l'alumnat el faci servir i que desenvolupi, atenent les orientacions metodològiques i els criteris d'avaluació corresponents, els continguts establerts pels diferents currículums vigents en les àrees, matèries o assignatures i els cicles o cursos de què es tracti.
2a. Un cop adquirits, es donaran d'alta aquests dispositius en l'inventari del centre i duran a terme el préstec, que es farà de la manera que la comissió de seguiment i gestió dels ordinadors consideri més adient per al bon funcionament del projecte, d'acord amb les directrius del consell escolar. 
3a. Els equips informàtics adquirits amb càrrec als fons públics seran propietat del CEIP Pere Rosselló Oliver. L'alumnat restarà obligat al seu bon ús i conservació, i a tornar-los al centre en finalitzar el curs, per tal que siguin revisats amb l'objecte de determinar-ne el grau de conservació i la reutilització en cursos següents. Els equips adquirits quedaran en dipòsit a l'escola a final de curs. En cas d'haver de realitzar activitats de recuperació durant l'estiu es podrà perllongar el préstec fins al mes de setembre.
4a. Així mateix, el CEIP Pere Rosselló Oliver haurà de presentar a l'ajuntament, abans del 31 de gener de 2023, una memòria justificativa de les despeses realitzades en l'adquisició d’equips informàtics, aportant la documentació següent: 
a) Relació de despeses, la qual ha d’indicar la relació de factures a càrrec del centre, on s'especifiquin el número, la data, la identificació fiscal del proveïdor, el concepte, l'import i la data de pagament respectius. 
b) Original o fotocòpia compulsada de les factures incloses a la relació indicada al punt anterior d’aquest apartat. 
c) Memòria explicativa i valorativa del funcionament del projecte de préstec d’equips al centre durant els cursos escolars inclosos en el període 2021-2022. 
d) Certificat de l'acord del consell escolar on s'aprovin els comptes respecte de la quantitat percebuda de l'ajuntament per aquest concepte.
e) Original o fotocòpia compulsada de la documentació que s’ha fet arribar a les famílies, on s’ha fet constar que el projecte ha estat subvencionat per l’ajuntament d'Alaró.
5ena. L’ajuntament aportarà un màxim de 4.500,00 € per finançar aquestes actuacions, amb càrrec a l'aplicació de despeses 323.48901 del pressupost general de 2022. En cas que el cost de les actuacions sigui inferior, l'aportació serà com a màxim d'aquest import. Es podran concedir bestretes una vegada signat el conveni.
6ena. L’ajuntament ingressarà l'import d’aquesta subvenció al centre en dos terminis, el primer un cop signat el conveni, per un import equivalent al 80 % de la quantitat atorgada, i el segon, pel 20 % restant, un cop s'efectuï la justificació d'acord amb aquestes clàusules.
7ena. L’ajuntament pot inspeccionar el desenvolupament del programa i les actuacions subvencionades per tal de comprovar el compliment de l'objecte de la subvenció.
8ena. Aquest conveni tendrà vigència des de l'1 de gener fins el 31 de desembre de 2022 sense perjudici que determinades obligacions assumides per les parts hagin de complir-se amb posterioritat, i es considerarà renovat de forma automàtica un any més sempre que hi hagi consignació pressupostària i cap de les dues parts no ho denunciï amb una antelació mínima d’un mes.

Perquè així consti, i com a mostra de conformitat, signem aquest Conveni en duplicat exemplar i a un sol efecte. 

Alaró, 16 de setembre de 2022

[bookmark: _Hlk5606121]Per l’ajuntament d’Alaró,			Pel CEIP Pere Rosselló Oliver



Llorenç Perelló Rosselló, batle	Joana Maria Bennàssar Jaume, directora


Davant meu,					Intervingut i conforme,
El secretari,					L’interventor,


Jaume Nadal Bestard			Ruben López Santandreu	

